b'\n_START_ARTICLE_\nJuri \xc5\xa0evt\xc5\xa1enko\n_START_SECTION_\nEluk\xc3\xa4ik\n_START_PARAGRAPH_\n\xc5\xa0evt\xc5\xa1enko s\xc3\xbcndis Jakutskis s\xc3\xb5jav\xc3\xa4elaste perekonnas. P\xc3\xa4rast Kirovi-nimelise S\xc3\xb5jameditsiini Akadeemia l\xc3\xb5petamist 1974. aastal Leningradis teenis ta s\xc3\xb5jav\xc3\xa4es. Oli meditsiinir\xc3\xbchma komand\xc3\xb6r. 1975. aastal j\xc3\xa4tkas ta teenistust Kirovi-nimelises S\xc3\xb5jameditsiini Akadeemias. 1987. aastal kaitses ta meditsiinidoktori kraadi, neli aastat hiljem anti talle professori kutse._NEWLINE_1991. aastal sai ta kardiovaskulaarse kirurgia kateedri ja kliiniku \xc3\xbclemaks. Aasta hiljem m\xc3\xa4\xc3\xa4rati ta akadeemia \xc3\xbclemaks. \xc3\x9chtlasi oli ta 1993. aastast Peterburi ja Leningradi oblasti peakardiokirurg. 1995. aastal \xc3\xbclendati \xc5\xa0evt\xc5\xa1enko meditsiiniteenistuse kindralpolkovnikuks. 1999. aasta juulis m\xc3\xa4\xc3\xa4rati ta Venemaa F\xc3\xb6deratsiooni presidendi seadlusega tervishoiuministriks._NEWLINE_2013. aastal Venemaa Meditsiiniteaduste Akadeemia suleti ning selle liikmed (sealhulgas Juri \xc5\xa0evt\xc5\xa1enko) l\xc3\xbclitati Venemaa Teaduste Akadeemia koosseisu. \xc5\xa0evt\xc5\xa1enko kuulub akadeemikuna RAN-is arstiteaduste osakonna kliinilise meditsiini sektsiooni.'